<classify> BENKI ya CRDB ya Tanzania, moja ya benki bora katika nchi za Jumuiya ya Afrika Mashariki EAC, imetangaza mpango wa kufungua matawi katika majimbo ya Kivu, Lubumbashi na Kalemie katika Jamhuri ya Kidemokrasi ya Kongo DRC.Kufunguliwa kwa matawi hayo, kunakuja baada ya benki hiyo kujiimarisha nchini Burundi, ambako ina zaidi ya tawi moja katika Jiji la Bujumbura. Mwakilishi wa Benki ya CRDB, Eric Mgalla alisema hayo mjini Kigoma hivi karibuni, wakati akitoa taarifa kwa Baraza la Biashara la Mkoa Kigoma, ikiwa ni utekelezaji wa maazimio yaliyotolewa kwenye baraza hilo Machi mwaka huu, la kuondoa vikwazo na malalamiko kwa wafanyabiashara wanaovuka mpaka.Alisema tayari Bodi ya Wakurugenzi ya CRDB imeridhia jambo hilo kwenye vikao vyake. Alisema kwa sasa utafiti wa kina unafanyika, kujua maeneo halisi na mahitaji ya wateja wa benki hiyo, jambo ambalo litarahisisha uhamishaji wa fedha kuingia na kutoka nchini.Tayari timu ya kutembelea maeneo hayo imeshafika kwenye maeneo hayo, nikiwa mmoja wa wajumbe wa timu hiyo tumekutana na watendaji wa Benki Kuu ya DRC na kufanya mazungumzo ya kitaalamu na mambo yote yanashughulikiwa kwa ngazi ya makao makuu ya benki hiyo, Benki Kuu ya Tanzania na Benki Kuu ya DRC, alisema Mgalla.Akizungumzia jambo hilo, Mkuu wa Mkoa wa Kigoma, Emmanuel Maganga ambaye ndiye mwenyekiti wa baraza hilo, alisema kuanzishwa kwa matawi ya benki nchini DRC, kutarahisisha ufanyaji biashara kati ya mkoa Kigoma na majimbo mbalimbali ya nchi hiyo na kuwahakikisha wafanyabiashara usalama wa fedha zao.Alisema jambo hilo litaongeza kasi na ukuaji wa biashara baina ya Tanzania na DRC, kwani eneo hilo linategemea mkoa Kigoma kwa manunuzi mbalimbali ya bidhaa, ambayo ni fursa kubwa kukuza uchumi wa mkoa na taifa kwa jumla.Baadhi ya wafanyabiashara wajumbe wa baraza hilo, walisema bado hakuna amani ya kutosha upande wa Mashariki mwa DRC, hivyo uwepo wa matawi ya benki yenye uwezo wa kuhamisha fedha, yatawahakikishia wananchi usalama wa fedha zao. Mkurugenzi wa Kampuni ya Aifola Investmate, Zuberi Mabie alisema matawi hayo ya benki ya CRDB kwenye miji hiyo ya DRC, yataongeza viwango vya biashara baina ya miji hiyo na mkoa Kigoma na Tanzania kwa ujumla.Kwa mujibu wa mtandao wa benki hiyo, CRDB iliyoanzishwa mwaka 1996 na kuorodheswa katika Soko la Hisa la Dar es Saalam DSE Juni 2009, kwa sasa ina mtandao wa matawi takribani 260 nchini, mashine za kutolea fedha ATM 551, mashine za kuwekea fedha za mfumo wa ATM 18, matawi 13 yanayotembea na vituo vya mauzo 1,184.Benki pia inashirikiana na washirika wa huduma ndogo ndogo za kifedha 450, huku ikiwa na vituo zaidi ya 3,286 vya Mawakala. Huduma za benki hiyo zinapatikana pia kwa njia ya mtandao wa intaneti na pia kupitia simu za kiganjani.  <topic>: KITAIFA 